Royal Copenhagen

Royal Copenhagen er et dansk porcelænsmærke og tidligere virksomhed, der opstod ved fusionen mellem Holmegaards Glasværker A/S og Den kongelige Porcelainsfabrik A/S i 1985. Brandet har siden 2013 været ejet af Fiskars.

Den kongelige Porcelainsfabrik er grundlagt af den danske enkedronning Juliane Marie.
Logoets tre bølger symboliserer Danmarks tre vandveje: Storebælt, Lillebælt og Øresund.

Historie - Den kongelige Porcelainsfabrik 

Den kongelige Porcelainsfabrik blev etableret 1775 i en tidligere post- og gæstgivergård i Købmagergade i København under protektion af enkedronning Juliane Marie og har siden kunnet kendes på sit karakteristiske logo med tre bølger, som symboliserer Danmarks tre store indre farvande: Øresund, Storebælt og Lillebælt. Fabrikken blev grundlagt af apoteker Frantz Heinrich Müller, som fik monopol på at drive den i 50 år. Fabrikken kom på private hænder i 1868, og i 1882 blev den overtaget af den successfulde fajancefabrik Aluminia på Christianshavn, ledet af Philip Schou. Kort efter Aluminias overtagelse blev produktionen flyttet til en moderne produktionsbygning på Aluminias arealer på hjørnet af Smallegade og Søndre Fasanvej på Frederiksberg. De nye bygninger, der stadig findes, blev tegnet af Valdemar Ingemann. J.E. Gnudtzmann tegnede Schous direktørbolig på gadehjørnet, og da de to fabrikkers ledelser blev stadigt mere adskilt, byggede Anton Rosen 1908 endnu en direktørbolig, der i dag er fredet. 

Philip Schou ansatte i 1884 arkitekten Arnold Krog som kunstnerisk leder, og med ham ved roret gik fabrikken ind i en kunstnerisk glansperiode, hvor fabrikkens produkter vakte opsigt på verdensudstillingerne: på Verdensudstillingen i Paris 1889 var det danske porcelæn udstillingens hovedbegivenhed, og Krogs værker vandt Grand Prix. Aluminia fik efterhånden selvstændig kunstnerisk ledelse under Christian Joachim og senere Nils Thorsson. Thorsson arbejdede dog på begge fabrikker og fik betydning for begges produktionslinjer.

Selv om Aluminia havde overtaget fabrikken, blev rollerne byttet om små 100 år senere. Porcelænsfabrikken lukkede i 1969 Aluminia, og fajanceproduktionen fortsatte i meget mindre skala.

Den kongelige Porcelainsfabrik købte i 1972 Georg Jensen, fusionerede i 1985 med Holmegaard Glasværk og blev til Royal Copenhagen, som i 1987 fusionerede med Bing & Grøndahl.

Historie - Royal Copenhagen 
Royal Copenhagen opstod i 1985 ved fusionen mellem Den kongelige Porcelainsfabrik A/S (som siden 1972 havde været hovedaktionær i sølvsmedierne Georg Jensen og A. Michelsen) og Holmegaards Glasværker A/S. Royal Copenhagen fusionerede i 1987 med Bing & Grøndahl. Royal Copenhagen var indtil udgangen af 2012 ejet af den danske investeringsfond Axcel. I forbindelse med Axcels overtagelse af Royal Copenhagen i 2001 blev Holmegaard Glasværk solgt fra.

1. januar 2013 overtog finske Fiskars Royal Copenhagen for 490 mio. kr. I Fiskars indgår derudover Iitala, Rörstrand, Raadvad og Gerber.

I 2004 blev produktionen flyttet til Glostrup, men på Frederiksberg ligger stadig et fabriksudsalg. "Porcelænsgrunden" er nu bebygget og huser dele af Copenhagen Business School. Hovedparten af produktionen foregår nu i Thailand, og de fleste medarbejdere i Danmark blev afskediget. I 2013 blev det planlagt, at der skal være 20-25 medarbejdere i produktionen i Danmark. 

Produktionen i Thailand begyndte i perioden 2004 til 2012, hvor fabrikken voksede fra 800 m² til 10.000 m², og fra 60 til 330 ansatte. Fabrikken har en kapacitet på op til 4 millioner stykker porcelæn om året, produktionen i 2011 var på 1,8 millioner. Kataloget blev reduceret fra omkring 3.000 produkter i 2009 til at udgøre 750 nøgle-produkter. 75 procent er produktionen er A-kvalitet (også kendt som 1. sortering), mens 7,5 procent er B-kvalitet (også kendt som 2. sortering), der bliver sendt til udsalg i Danmark og Japan. De resterende 17,5 procent af produktionen bliver destrueret. Flora Danica-stellet bliver dog stadig fremstillet i Danmark. Royal Copenhagen (Thailand) Ltd. havde i 2021 flere end 500 medarbejdere.

Blandt de mest kendte mønstre er (original producent i parentes):
 Flora Danica (porcelæn), Musselmalet, Blå Blomst, Henriette, Saksisk Blomst, Vifte, Gemina og Gemma (Den kongelige Porcelænsfabrik) samt Mega Mussel (Royal Copenhagen)
 Empire, Offenbach, Sommerfugl og Måge (Bing & Grøndahl)
 Tranquebar og Blå Kant (Aluminia)

De suverænt mest kendte mønstre er Flora Danica, Musselmalet og Mega Mussel.

Ledelse 

 1772−1793: Johan Theodor Holmskiold
 1775−1801: Frantz Heinrich Müller
 1801−1811: Johan Georg Ludvig Manthey
 1811−1816: Marx Boye
 1816−1833: Peter Johann Gottfried Garlieb
 1851−18??: Edvard Diderik Ehlers (konstitueret)
 1868−1882: Gustav Adolph Falck
 1882−1901: Philip Schou
 1902−1931: Frederik Dalgas
 1931−1955: Christian V. Christensen
 1955−1971: Erik Lindgren
 1971−1985: Jørgen Fog-Petersen
 1999−2000: Michael Ring
 2002−2009: Peter Lund
 2009−2013: Mads Ryder
 2013−2014: Lotte Wamberg

Kunstneriske ledere 
 1828−1857: G.F. Hetsch
 1855−1871: Christian Hetsch
 1891−1916: Arnold Krog
 1922−1933: Christian Joachim (fra 1911 på Aluminia)
 1902−1906: Harald Slott-Møller (kun Aluminia)
 1949−1969: Nils Thorsson (fra 1933 på Aluminia)

Tekniske ledere 
 1883−1892: Adolphe Clément (1860-1933)
 1891−1915: Valdemar Engelhart (1860-1915)
 1911−1922: C.F. Ludvigsen (1883-1963)
 1918−1925: P.M. Proschowsky (1893-1968)
 1927−1933: Søren Berg (1897-1978)
 1947−1953: C.F. Ludvigsen (igen)

Kunstnere knyttet til fabrikken

Juleplatter 
Traditionen med juleplatter startede for flere hundrede år siden i Europa, hvor rige borgere gav deres tjenestfolk kager og lignende serveret på dekorative tallerkener af træ eller metal omkring juletid. Tjenestefolkene omtalte disse gaver som juleplatter. I 1895 producerede Bing & Grøndahl den første juleplatte i porcelæn med årstallet skrevet på, og der er blevet produceret én hvert år siden da. I 1908 begyndte Royal Copenhagen at producere juleplatter. Platterne bliver produceret i et begrænset oplag hvert år, og de er blevet samlet på i over 100 år. Hver platte bliver kun fremstillet i ét år, hvorefter formen bliver destrueret således at designet ikke kan gentages.

Temaerne siden 1908 er:

Referencer

Eksterne henvisninger 

Gunnar Jakobsen: Dansk Keramisk Bibliografi. Forlaget Vandkunsten, København 2014.

Danske virksomheder etableret i 1775
Ophørt i 2002
Mærker
Tidligere virksomheder på Frederiksberg
Tidligere virksomheder i København
Leverandører til Det Kongelige Danske Hof
Keramiske virksomheder i Danmark
Glostrup
Fiskars